text:
ATSA y gobierno di Aruba ta comparti punto di bista durante un bishita di cortesia
Oranjestad – Diabierna 6 di april 2018, miembronan di e hunta di Aruba Timeshare Association (ATSA) a reuni cu prome minister Evelyn Wever-Croes y minister di turismo Dangui Oduber.
E hunta di ATSA a entrega oficialmente un copia di e rapport recien finalisa di e impacto economico di Vacation Ownership riba Aruba su economia y a priminti un follow-up riba cuestionnan actual relaciona cu turismo y otro retonan general cu nos pais ta enfrentando, ofreciendo nan apoyo constante.
Pa bisa e grupo bon bini, tanto prome minister como minister di turismo a reconoce e contribucionnan importante di e segmento di e mercado di Vacation Ownership na e producto turistico di nos isla en general y ta spera di por traha cu ATSA pa mantene un posicion di liderazgo den e region.
Riba potret por por aprecia di R pa D: Jurgen van Schaijk (miembro di hunta di ATSA), Freddy Albertus (tesorero di ATSA), prome minister Evelyn Wever-Croes, Ursell Arends (presidente di ATSA), minister di turismo Dangui Oduber y Andy Osbourne (secretario di ATSA).


c: text/html

text: KRALENDIJK – Kaya Monseigneur Niewindt na altura di Garashi Polo i Regatta Residence den e bario di Tera Kòrá ta otro kaya ku ta rekerí atenshon. 2 pa 3 siman pasá ku áwaseru a kai pa algun dia tras di otro, a kousa hopi molèster ku kamindanan ku a deteriorá poko mas di loke nan tabata. No mester bai den detaye ku un kantidat di kaminda na Boneiru ta den mal estado. E yobida fuerte resientemente, a pone ku e situashon a bira mas pió den algun dia. Gobièrnu a tuma desishon rápido i ta notabel ku a kuminsá drecha algun kaminda ku urgensia. Hopi ta remarká ku mester hasi algu tambe na Kaya Monseigneur Niewndt. E kaya ta será ya pa algun siman ku barikada debí na buraku hundu ku tin den e kaminda. Durante yobida te asta outonan a keda pegá den e burakunan hundu ku awa. Spera ku a tuma nota di e situashon i atendé p’asina usuarionan por hasi uso di dje pa yega nan kas òf di nan kas pa otro sitio.

robotstxt: allowed

filter: keep


text:
Diaranson atardi Minister di Turismo Sr. Dangui Oduber tabata tin e placer pa honra un di Aruba su bishitante amigabel y loyal cu un reconocimento di embahador di bon boluntad. E reconocimento aki di “The Goodwill Ambassador” semper ta keda presenta pa e minister di turismo como un toke di aprecio pa bishitantenan cu a bishita Aruba pa 40 aña of mas consecutivamente.
E persona reconoci como e embahador di bon boluntad a bay pa sr. Peter Smith kende ta bishitando nos isla pa 43 aña den manera consecutivo.
Peter a menciona cu e ta stima nos isla masha hopi mes, especialmente pa nos solo cu ta briya henter aña, nos playanan blanco, nos gastronomia, e siguridad y nos hendenan caluroso y amabel.
Minister Dangui Oduber tabata encanta pa por a presenta e certificado aki na sr. Smith hunto cu algun regaldo pa yam’e danki pa a scoge Aruba como su destinacion faborito y su cas leu di cas pa mas di 4 decada.


text:
SKOA ta lamenta cu den nan 50 aña di existencia como un fundacion katolico brindando Aruba e servicionan cu nan ta ofrece y contribuyendo na Aruba su crecemento educacional, cu ta haya falta di inversion bek den enseñansa of den scolnan debidamente ultimo añanan nos tras.
SKOA ta haya cu den cuadro cu e situacion di trahadonan di limpiesa por ehempel, cu nan no ta un luho, “mi ta considera nan hasta frontliners na e momentonan aki pasobra si e scol no wordo haci limpi debidamente, no ta solamente e muchanan ta na peliger, nos docentenan ta na peliger, dus nos tin cu duna atencion debido manera mester ta na esnan cu ta zorg pa tene nos scolnan limpi” segun directora di SKOA, Anuesca Baly.
SKOA ta sigur cu lo sigui cana caminda legal, e caso cu a wordo gana aña pasa na April tabata un ‘voorlopige beslissing’ e tempo ey y no ‘definitieve beslising’ anto esaki a tarda un poco aña pasa pa tuma luga ainda door di e pandemia. SKOA su pensamento ta cu e scolnan mester keda limpi, a wanta esaki 1 aña largo y tin un debe awor di 3.5 miyon na tur impuesto etc – no ta descarta kico e consecuencianan lo ta. “E trahadonan di limpiesa ta mescos famia di nos scol, pero nos no por keda asina tampoco.”
SKOA mes a haci un sondeo tambe pa wak con lo pasa si mester busca un compania priva como solucion pa haci limpiesa na scolnan. E no lo kita cu tin 90 hende trahando pa nos, e compania no lo tuma tur y banda di esey, a haci un calculacion y e no ta mas barata tampoco, e ta hasta un tiki mas caro.
“Dus kico ta intencion di minister, ami no sa, pero nos intencion ta pa trece claridad y pa mayornan y comunidad compronde, e dilemma no ta di awo, ta di hopi añas caba cu trahadornan di limpiesa no solamente na scolnan di SKOA pero tur caminda ta wordo practicamente neglisha pa e trabao cu nan ta haci, y nos cada un ta importante y nan tambe,” segun sra. Baly.


text:
Paisnan grandi gosa awe di oro di Aruba hinca den nan kluis
E gouden koets a bolbe lanta e sentimentonan, unda nos pueblo, despues di a wordo colonisa, a perde tur su oro na man di Hulandesnan. Desde 1824 pa 1913, 3.000.000 liber di oro a wordo exporta, mayora pa Hulanda. Esaki tin un balor awendia substancial. E tempo aya nan a sake pa centjes.E colonia Aruba bao dominio Hulandes a duna algun Hulanes di Den Haag, ( De Jong) un consesion pa saca e oro, pa cual a cobra e Hulandes 2500 florin y e por a saca tur oro bay cune. Tristo pa mira con nos rikesa a wordo piratia e tempo aya pa nos mes madre patria, cu awendia ta saca nos wowo pa centjes cu nos debe of ta cobra nos bek fiansa haci durante pandemia. Pa tabata un colonia di Hulanda, esaki no a bay cu ningun beneficio, alcontrario, nos rikesa a wordo malamente piratia. E pregunta cu mester nace ta: Ki dia Hulanda ta paga pa e daño ocaciona na Aruba? Y cada ves cu nan haya chens, nan ta manda dede den wowo di Aruba. Otro pais ta haya regaldo na grandi di Hulanda, pero Aruba ta haya skop! Foto: Bushirbana Aruba


text: Diadomingo madruga a drenta informe di cu algo lo ta pasando cu un dama y su pulso ta bahando na e beach dilanti Holiday Inn, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un otro caso unda a benta algo den bebida di e victima pa drog’e y despues probecha di dje durante un fiesta priva banda di “Moomba Beach”. Pero ora cu e victima a cuminsa sinti su mes malo ela core bay y ela cay riba e santo di e beach dilanti Holiday Inn. Un nurse cu tabata cerca mesora a bay atende y a nota cu su pulso a baha y a pidi e ambulans cu mas urgencia. Na yegada di e ambulans nan a atende y a transporte pa hospital. Polis a avisa familiares di e victima y a pidi pa slachtoffer hulp tambe bay hospital. Polis a inicia cu un investigacion y ta buscando tur esnan cu tabata cun’e y rond di dje pa haya sa exactamente kiko a pasa.


text:
Asombrá Human Rights Defense Curaçao (HRDC) a tuma nota di e notisianan den medionan di komunikashon tokante e kontestanan di Sekretario di Estado Knops na e miembro di Tweede Kamer señora Antje Diertens.
Riba e preguntanan supstansial di e miembro di Tweede Kamer tokante e sirkunstansianan real di repatriashon di e refugiadonan venezolano i e migrantenan den krísis riba algun buelo na oktober i desèmber di 2020, señor Knops a brinda un deskripshon ku, lamentablemente ta reflehá parsialmente so e eksperensia- i echonan, manera ta konosí serka nos organisashon di derechonan humano.
Pa tal motibu HRDC ta sintié yamá pa duna algun komentario i sita ehèmpel di e trato ku te ainda segun normanan internashonal ta inaseptabel, esta e forma di trata venezolanonan ku a buska refugio na Kòrsou. E grupo vulnerabel akí no tin niun benefisio di mitar bèrdat i deskripshon polítikamente korekto di e situashon lamentabel den kua masha di nan ta haña nan, tantu den e kuartel di inmigrashon komo pafó di esaki.
Kontestanan manera esakinan ta duna un imágen trosí di e situashon manera e ta realmente. Hendenan ku ta buska nos yudansa ta haña nan ta enfrentá prosedimentunan kuestionabel i no transparente; ta nenga nos asistente legal entrada, e preshon sikológiko di argumentá konstantemente ku e prosedimentunan legal no tin sentido i ku e hendenan akí tin di keda den e baraknan pa hopi tempu, ta un parti importante di nan realidat. Den e konteksto akí, un grupo di hende desesperá bibando den un situashon ahigiéniko i sin perspektiva di por nifiká algu pa nan miembronan di famia ku a ked’atras na Venezuela, a ‘skohe’, anto no por bisa ku nan a skohe boluntariamente, pa deportá nan numa, pero e eskoho tabata hasí den nan desesperashon.
Algun ehèmpel práktiko:
Un gran kantidat di refugiado repatriá i migrantenan den krísis a solisitá asistensia legal via Human Rights Defense Curaçao. Anto a nenga Human Rights Defense Curaçao akseso na su klientenan den e baraknan di SDKK pa verifiká si nan kera bai nan pais bèk bèrdè òf si ta preshon tabata pone riba nan.
A hisa un mucha hòmber menor di edat pone riba avion, kontra tur e regulashonnan internashonal, sin un deklarashon skibí di su mayornan. El a indiká ku su trato aki tabatin asina un impakto sikológiko riba dje, ku e no por a keda mas.
Tambe tin e kuestion di dos muhé ku parse a bira víktima di abuso seksual di parti di miembronan di seguridat (bewaking). Miéntras e kasonan akí tabata bou di investigashon, e muhénan akí a laga deportá nan ‘boluntariamente’.
Den tal konteksto, e konklushon ku ta trata aki di un repatriashon boluntario ta laga un smak basta marga ked’atras.
Esakinan ta algun ehèmpel doloroso ku nos konosé den práktika. Huntu ku nos sosionan lokal i internashonal nos sa ku e situashon di hopi venezolano na nos isla ta sigui ta teribel i ku demasiado frekuensia ta karakterisá pa eksplotashon i senofobia (rechaso di strañero). Demasiado frekuente ta nenga nan oportunidat o perspektiva real.
HRDC ke enfatisá ademas – i no ta promé biaha nos ta hasi esaki – ku responsabilidat di rèspèt pa derechonan humano ta un asuntu di Reino. Ta notabel ku pesisamente Sekretario di Estado, kende ta mashá komprometí ku kooperashon den hopi área (inkluyendo esunnan kaminda Kòrsou ta outónomo) nèt e ta deskuidá kaminda ta trata derechonan humano. E ta sigui insistí ku Kòrsou mes ta responsabel i prinsipalmente ku ta trata aki di un asuntu interno. Esaki no ta den konsonansia ku ‘Statüt’. Nashonnan Uní tambe ta mustra repetidamente den informenan di derechonan humano ku ta eksistí un responsabilidat konhunto.
Ademas, un konsekuensia indeseabel di e desvio akí ta ku outoridatnan kompetente na Den Haag aparentemente ta adoptá e vershon di Ministerio di Hustisia di Kòrsou, loke ta karga e riesgo ku ta propagá kontestanan suphetivo i polítikamente korekto. Di e mes manera ku e Sekretario di Estado a kompromet’é ku e yudansa di suministrá alimento na e migrantenan indokumentá, asina tambe e mester desempeñá un papel den garantisá e stèndertnan mínimo pa trato humanitario di e grupo akí.
P’esei, HRDC ta bolbe argumentá ku e seramentu den barak, riba tereno di prizòn i semper bai ainda bou di kondishonnan degradante, mester kambia pa un mihó akohida pa e venezolanonan ku ta buska refugio akí.
HRDC ta dispuesto di kooperá ku tur hende ku ta deseá pa respetá e derechonan humano di e grupo di buena fe di venezolano na nos pais.
Na nòmber di Human Rights Defense Curaçao
Direktor
Ieteke Witteveen


text:
Oranjestad – Alonso Tromp di partido PDR den un entrevista cu nos departamento di noticia a informa nos cu un parlamentario mester ta conciente cu e ta representante di pueblo ,y muy enparticular ora cu bo ta maneha un auto pa no mester husa alcohol of otro susbstancianan cu ta cambia bo reactie vermogen. E la informa nos cu e la scucha tur dos banda di medaya y tambe e reaccionnan riba social media. Loke si e la bisa si cu e cosnan asina no mester pasa na Aruba.
Alonso Tromp tambe a trese dilanti su punto di bista riba politica den actualidad na aruba.
Pa mas informacion sigi scucha via nos Player :


text:
ORANJESTAD (AAN): E dama Abigael Arends, kende den eleccion pasa a aparece riba lista di Partido AVP, ta opina cu ‘hiba combersacionan sano y yega na solucion’ cu lo por beneficia tur dos banda.
Nos conoce esaki como dialoga den otro palabra combersa mas den nivel politico.
Segun Arends, ora ta trata di un dialogo pa e bienestar comun ta rekeri hopi di tur esnan envolvi pa asina por ta liber pa expresa loke nan ideologia ta. Esaki ta hopi importante pa compronde e dialogo entre 2 of mas persona.
E problema mas grandi cu nos tin na Aruba generalmente ta cu hopi hende tin mecha cortico, y no tin e pasenshi pa sinta y compronde otro of tin e dialogo necesario pa asina por yega na un comprondemento pa ambos ta satisfecho cu esaki.
Hopi biaha ta usa e dicho “Mientras 2 cacho ta bringa pa un weso, e di 3 ta evalua e situacion y ta bay cu ne”. Nos no ta realisa cu mas desunion existi den un pais, mas nos ta kibrando nos mesun hendenan. Otro cu si a tuma su tempo, analisa e situacion, haya experiencia, ta bin y bay cu e solucion asina facil, mientras nos ta sigui bringa otro.
Ora pueblo ta canta añanan largo, nos ta bay gobierno pero tur papel ta pega, ora nos bay cualkier departamento di gobierno nos casonan no ta cana, Pueblo tabata expresa pero nada ta worde haci.
Gobierno no sa cuanto hende a worde perhudica añanan largo, cu awor nos ta mirando hopi desaroyo repentinamente cu a sa di hiba cu ne situacionnan amargo pa hopi, pero a sa di duna hopi cu no tin pan riba mesa of cuminda pa nan por sigui dilanti, a sa di por trece famianan hunto pa asina yuda otro y trata otro manera ruman, loke hopi di nos a lubida cu mientras nos tur ta biba riba mundo, nos tur tin e tarea pa duna man na esun cu no por yuda su mes, pa guie pa asina por alcanza su metanan, maske ta visible of invisiblemente.
Esnan cu ta actua cu maldad cu fin di haci daño na e otro lo ta uno cu lo mira e caida di nan imperio, mientras esnan cu ta limpi di curason y actonan bondadoso lo worde corona pa nan bon gestonan of awendia yama tambe servicio.
Mientras hopi ta fada di e mesun gobierno, sea ta AVP of ta MEP, y otro ta bin cu e slogan “nan no ta pertenece na nan”. Realidad ta cu ta tuma tempo y nos hendenan ta prefera gobernashon cu a traha pa henter comunidad, a mira esaki den bista, a yuda hende cu trabao, primordialmente tur Arubiano tabata tin trabao, entrada pa tur hende y Aruba tabata prospero.
Si nos ta mira internacionalmente, casonan miyonario cu hendenan a bay sera pa haci malversacion di fondo, nos tin cu mira mas leu y yuda proteha nos hendenan cu por ta inocente y pa actonan di tentacion y di bon curason ta cay den nan trampa.
Pa añanan largo nos sa di e fechorianan cu ta worde haci, weganan sushi cu ta worde haci tras di cortina, bou mesa, nos por mira campañanan con limpi of sushi esaki ta worde haci.
Nos hendenan ta cansa di por ta sobreviviendo cu hopi dificultad, pero ta haciele cu amor pa otro y semper tin solucion pa un mihor bida pero ta rekeri nos tur den e hornada aki.
Abigael Arends ta na Aruba un Personal Coach, Corporate Development & Communications Specialist.


text:
No ta for di awor, sino ta por lo menos dos aña caba cu otro dentistanan studia di Aruba ta canando un caminda di cruz pa DVG cu ta permitie traha y pa AZV cu ta pag’e pa haci trabou ilegalmente, pa por pone un paro na e tendencia aki. A bay casonan den corte y na final a resulta cu berdad Abdalhadi Kawaiah no ta dispone di e diploma ni conocemento cu e ta pretende di tin. AZV a kibra relacion di trabou cu ne mientras cu Gobierno a cancela su licencia pa por opera como orthondontista.
Di acuerdo cu rumornan circulando akifo, ta sospecha cu e lo tabatin intencion di biaha awe y pa bandona Aruba. Esey debi cu e dentista a ripara cu e no por funciona mas na Aruba, a purba yega na un acuerdo pa traha hunto y bou di dentista Walker, a cambio di porcentahe di entrada, pero finalmente lo no a yega na un acuerdo.
Como cu tur su camindanan a cera, ta bira complica pa e por sigui eherce e trabounan cu e ta haci den forma ilegal cu pashent. Y despues cu e proceso administrativo no a brinda su frutonan, pasobra e dentista a sigui traha y cobra pashent manera nad’un pasa, awor Inspeccion di Salud Publico di Aruba (IVA), a opta pa avisa Ministerio Publico y a cuminsa cana un caminda penal. Esey a conduci cu ayeranochi laat a detene e dentista na su consultorio na Cumana. Pa e relato completo, lesa e edicion di TREMPAN di awe.


text:
KRALENDIJK – Djamars 22 di òktober ta dia ofisial di Toastmaster. Boneiru tin 2 grupo di Toasmaster. Nan ta Sentebibu i Flamingo Toastmaster Club. Jefferson Rosalia resientemente durante un entrevista na Radio Live99.9 FM, a konta e motibu di eksistensia di Toastmaster. Ta trata di un organisashon ku ta yuda un persona desaroyá e forma di presentá den públiko òf den un reunion i mas. E por yuda un persona pa e ta fuerte pa loke e ta hasi den su bida diariamente. Flamingo Toastmaster tin 25 miembro. Por aserka un miembro kende na su turno por invitá un persona pa e tuma parti na e organisashon. Esaki ta konta pa ámbos grupo di Toastmaster ku tin na Boneiru. Flamingo Toastmaster Club tin reunion di 2 i di 4 djasabra di luna pegá ku ofisina di Fundashon Forma. Por haña informashon di ámbos organisashon pa medio di Facebook, sea Flamingo òf Sentebibu Toastmaster Club. Benefisio so un hende tin na momentu ku e ta forma parti di un di e klupnan ariba menshoná, Rosalia a menshoná.
Pabien awe na tur ku ta forma parti di un klup di Toastmaster.


text:
KRALENDIJK – Un suidadano a presentá na redakshon di Radio Live 99.9 FM, relashoná ku un aksidente di tráfiko ku a tuma lugá 27 di sèptèmber 2019. E suidadano tabata enbolbi den e aksidente, kaminda un skuter a dal den su outo. E suidadano a konta ku e tabata riba kaya Korona direkshon pa Playa na altura di Kooyman. Un skuter a subi kaya Korona saliendo for di Kooyman pa bai direkshon di KFC. Ta trata di e skuternan ku ta transportá kuminda di un sitio pa otro.
E suidadano a sigui konta: ”E skuter a sali mi dilanti i apesar ku mi tabata kore ku velosidat abou, un choke entre nos tabata inevitabel. Esaki a sosodé 7’or di anochi. Polis i ambulans a presentá i a atendé tur loke a sosodé na e sitio. Seguro a ofresé 450 dòler pa e daño material pa drecha e outo ku ami ta manehá.
Poko despues e shofùr di e skuter a regresá for di Kòrsou i a rekuperá di e aksidente i a indiká na su seguro ku e no tin falta. El a presentá ku un video di loke a sosodé. Seguro a tuma nota di e video i a bisa ku bèrdat e outo ta esun ku a pèrdè den e aksidente. E kos aki ta inkorekto. Solamente polis por hasi investigashon di un video. Pues loke e persona a presentá kune na e seguro i gana kaso no ta korekto. No sa kon el a yega na e grabashon. Kooyman i otro nan ku tin kamara den e área a bisa ku nan no a entrega niun video. Pues no sa di unda e persona a yega na e grabashon.
Seguro a bisami ku nan no ta bai duna mi e 450 dòler mas, paso mi a pèrdè e kaso, di loke por mira riba e video. Awor ta obligá mi pa paga seguro un kantidat di sèn, pa nan por drecha skuter di e víktima. Esaki no ta hustu i inkorekto, e persona kende tabata manehá e outo ku a aksidentá den e skuter a konta.


text:
KRALENDIJK – Awe nochi e torneo di futbòl Kopa FFB 2020 selebrando 60 aña di e federashon di futbòl di nos isla, ta sigui den Stadion di Playa, esaki ku e kandela entre Vespo di Rincon i Atlétiko Flamingo di Nikiboko. Esaki ta e di dos partido di e torneo Kopa FFB, despues ku esaki a inisiá djadumingu último ku e partido entre e kampionnan di Real Rincon i Uruguay di Antriòl Pariba ku a gana e partido ku skor di 2-1.
E di dos partido di e torneo awe nochi, ta primintí di bira otro tremendo partido di e torneo ku dos ekipo ku e deseo di gana e partido i keda den e torneo i no pèrdè kai afó.
Awe nochi ku e partido entre e ekiponan Atl. Flamingo i Vespo, un grandi mas lo kai i keda retirá di e torneo. Awe nochi sea ta Atl. Flamingo o Vespo lo kai afó ya ku e torneo ta unu estilo “dal saka”, loke ta nifiká ku e ekipo ku pèrdè ta kai afó, e ekipo ku gana ta sigui. Mester yega na un ganador. Den kaso ku tin empate na final di e partido, ta bai prolongashon di 2×15 minüt i despues si ainda tin empate, lo tira pinalti pa yega na un ganadó.
Hopi interesante porsierto, loke ta hasi kada partido unu na nivel, ya ku tur dos ekipo ke bai ku e viktoria. Tur ekipo ta bin hunga futbòl na nivel, demostrando futbòl di klase pa e fanatikada ku ta paga pa mira e partido.
E partido djawenochi pues, tei bira un tremendo partido ku abo komo e bon fanátiko di e deporte di futbòl no por pèrdè. Wak pabo tei foi tempran pabo no pèrdè nada di e partido aki. Entrada pa mucha i 60+ ta solamente $2,-, adulto ta paga solamente $3,-.
Éksito na e ekiponan den e partido i den e torneo.


text:
CGOA ta bini ku maneho di prekoushon den kuadro di Corona vírùs
Centraal Georganiseerd Overleg in Ambtenarenzaken (CGOA) ta bini ku maneho pa tene reunion
Den kuadro di e instrukshon di gobièrnu pa protekshon di empleado públiko i pa limitá ku e vírùs di Corona Covid-19 ta plama, CGOA kier informá di e siguiente kambionan ku lo bai tin ora di tene reunion den nos sala di reunion na Ansinghstraat 17. Esaki pa pa salbaguardiá e salú i seguridat di e partidonan i tambe di e personal.
E maneho lo ta e siguiente:
- Un maksimo di 13 persona por asistí fisikamente na un reunion den e salanan. Sobra personanan por asistí na e reunion virtual. Sekretariado lo fasilitá esaki pa medio di ‘ZOOM’.
- Mester registrá adelanta si ta bai asistí na e reunion fisikamente sino lo no por drenta e sala di reunion.
- Mantené 2 meter di distansia.
- E personanan ku ta asistí na reunion den nos sala mester bini ku un tapa boka.
- Mester desinfektá man prome ku drenta e sala di reunion.
- Sekretariado lo soru pa e sala ta kumpli ku tur e reglanan di higiena stipula.
Klek akí pa e instrukshonnan


text:
Kico Bijbel Ta Bisa Tocante Boluntad Liber? Ta Dios Ta Determina Bo Destino?
E contesta cu Bijbel ta duna
Dios a duna nos un boluntad liber, esta, e capacidad pa tuma nos mes decisionnan. No ta Dios ta controla nos bida ni nos no ta mara na un destino. Laga nos wak kico Bijbel ta bisa riba e punto aki.
Dios a crea hende den su imagen. (Genesis 1:26) Distinto for di bestia cu ta djis bay tras di nan instinto, nos tin e capacidad di refleha e cualidadnan di nos Creador, manera amor y husticia. Y mescos cu nos Creador, nos tin un boluntad liber.
Basicamente, ta nos mes ta dicidi nos futuro. Bijbel ta anima nos pa “scoge bida ... door di obedece [Dios] su bos”, esta, scoge pa obedece su mandamentonan. (Deuteronomio 30:19, 20, Beibel Santu) E opcion aki lo no tabatin sentido y lo tabata hasta cruel si nos no tabatin un boluntad liber. En bes di forsa nos pa haci loke e kier, Dios ta anima nos di curason: “Mara bo a pone atencion na mi mandamentonan! E ora ey bo paz lo tabata manera un riu.”—Isaias 48:18, Beibel Santu.
Nos exito of fracaso no ta mara na destino. Kico cu bo kier logra den bida, bo tin cu traha pa alcans’e. Bijbel ta bisa: “Tur loke bo man haya pa haci, hacie cu tur bo forsa.” (Eclesiastes 9:10, Beibel Santu) E ta bisa tambe: “E plannan di hende balente siguramente ta conduci na abundancia.”—Proverbionan 21:5, Beibel Santu.
Boluntad liber ta un regalo precioso di Dios, pasobra esey ta permiti nos stim’e cu “henter [nos] curason”, no pasobra nos ta sinti nos forsa pa haci esey, sino pasobra ta nos mes kier.—Mateo 22:37.
No ta Dios ta controla tur cos?
Bijbel ta siña nos cu Dios ta Todopoderoso, esta, cu su poder no tin limite. (Job 37:23; Isaias 40:26) Sinembargo, e no ta uza su poder pa controla tur cos. Por ehempel, Bijbel ta bisa cu Dios a “domina [su] mes” y no a tuma medida mesora contra Babilonia di antiguedad, un nacion enemigo di su pueblo. (Isaias 42:14, Beibel Santu) Di igual manera, pa un tempo Dios ta opta pa tolera hende cu ta haci mal uzo di nan boluntad liber pa haci daño na otro hende. Pero lo e no haci esey pa semper.—Salmo 37:10, 11.


text:
Mitsy Willems ta bisa: “Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica.
Haja sa mas di EMDR, un metodo cu ta duna bo un ABO nobo…
PTSD ta un desorden psiquiatrico cu por ocuri despues di un experencia traumatico den nos bida y cu normalmente ta involvi morto of intento di hasi nos daño of lesiona nos integridad fisico of di otro persona, segun American Psychiatric Association.
EMDR tambe ta trata Depresion post-parto, ansiedad, fobia, panico, stress severo, violacion y abuso sexual, disfuncion sexual, auto estima abou, adiccion y dependencia di quimica den tur etapa, problema psico-somatico, dolornan cronico, abuso domestico y di menor, testigo di morto violento y crimen, cirugia, victima di kima, maltrato fisico y verbal, victima di desaster natural y desaster nan causa pa hende y depresion pa e perdida di un ser keri, ta solamente algun aspecto y casonan relaciona na Aruba cu PTSD.
“Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica.
Continue reading “Post Traumatic Stress Disorder – PTSD y EMDR”
Drs Mitsy Willems – psicologa – Ora un mucha ta haci locual ta corecto e ta algo importante ya cu di eynan e ta cuminza desaroya kico ta locual ta bon y kico ta malo, erornan ta haci cu e mucha ta siña di un ehemplo, di locual ta desaroyo di su lenguahe.
Un contribucion di Drs Mitsy Willems – psicologa.
Un mucha rebelde ta esun cu ta pone resistencia y cu no ta haci caso na e obediencia; un mucha cu no ta haci nada di locual bo bise. Hopi di e conductanan aki ta cuminza ora un mayor ta autoritario; unda e mayor no sa scucha y ta sinti cu tin semper e berdad riba cualquier cos cu e mucha bisa y haci. Cu mayornan asina e mucha ta desaroya un manera con pa defende su punto di bista, su lugar y su identidad. Aunque esaki ta pone e mucha bira un problema, e ta uza hopi locual ta e defensa personal y e lo bira líder den algún area den nan bida.Locual ta mas importante, ta cu nos yiu mester logra den su mes un autonomía y ta independiente pa e por cuminza resolve su problema, unda e por defende su punto di bista sin haci daño na ningun hende.
Continue reading “Kico mi tin cu haci cu mi yiu ora e bira rebelde.”


text: Diasabra 5 di mei 2018 a tuma lugar na Stadion Frans Figaroa na noord e wega entre Britannia contra di Bubali. Britannia tabata mester minimo un empate pa por clasifica pa e playoff Final, caminda cu Bubali ja tabata elimina for di e playoff. Durante e wega pa ser exacto na di 20′ di wega e equipo di Bubali ta haci un cambio caminda cu e Capitan cu ta Theric Ruiz #5 ta wordo cambia pa su primo Micheal Tromp #17 caminda e ta traspasa e banchi di capitan y asina oficialmente Theric ta bisa ayo na e deporte cu semper e la stima cu ta Futbol, Theric tin un trajectora hopi largo di Aruba su futbol caminda e la milita den e seleccion di su pais Aruba diferente biaha cu tur honor. Sr Franklin Bareño propetario di e equipo di Britannia y tambe e President ta haci entrega di un plakaat y tambe su camiseta #5 cu e tabata hunga cune den e equipo di Britannia, tambe Sra Josie Maduro Vice president di Bubali mester a traha duro pa por a convence Theric pa por a hunga su ultimo wega y asina por a dune e homenaje cu e merece. Despues di esaki wega por a sigui caminda cu e wega ta termina sin anotacion, e wega riba su mes tabata un wega caminda no tabata tin casi ningun armacion di peliger. E wega a wordo dirigi pa e Refree R de Leca ,asisti pa R Dirksz y L Trimon y na mesa A. Werleman. Score Final Britannia vs Bubali 0-0.


text:
E ‘Clasico di Aruba’ entre SV Dakota y SV Estrella ta semper un partido di hopi expectativa entre dos ekipo hopi tradicional di Aruba su futbol maximo.
E wega aki a wordo previamente pospone debi na e situacion di protesta relaciona cu e partido di Britannia contra Estrella den e prome wega di Play-Off. Den cuestion tabata e eligibilidad di Jean-Pierre Van der Linden di Estrella pa cu su participacion den e weganan di Play-Off. E protesta eventualmente a bay te na e Comision di Apelacion di AVB, y ta te cu Diadomingo a hasi un decision na fabor di Estrella y Jean-Pierre Van der Linden, p’asina e partido aki por bai door e Diamars aki dia 29 di Mei. Un situacion fastioso cu por tin consequencia pa cu e interes den nos Futbol, nos ta spera cu e fanaticonan por interesa nan mes atrobe pa cu nos deporte rey, y nos ta invita nan pa sigui festeha e deporte aki cu ta “suppose” di ta ‘un fiesta di deportivismo’ en bes di pleitamento, protesta, cancelacion di wega y insultos.
E dos ekiponan aki entre nan dos nan tin mas di 25 titulo nacional y algun ‘Copa Betico Croes’ tambe. Den e temporada aki nan a midi forsa den tres ocasion, dos biaha den campeonato regular unda Dakota a gana 4-1 den e prome wega entre nan den e campanja, pa despues perde cu Estrella 2-1 den e di dos vuelta, nan a topa tambe den e final di ‘Copa Betico Croes’ unda Estrella atrobe a sali victorioso 1-0.
E biaha aki nan ta bay topa atrobe den e prome rond di Play-Off 2017-2018. Estrella ta biniendo for di e contundente victoria riba SV Britannia pa anotacion di 2-0 prome cu e protesta y controversia, mientras cu Dakota ta bin di perde cu SV Deportivo Nacional pa e minimo score di 1-0.
Estrella a bin ta hungando un di e miho Futbol di Division Honor desde cu nan a gana e Copa Betico Croes contra e rival di e anochi aki mes, Estrella cu un ekipo asina balansa di patras te dilanti, ta hunga un tipo di ‘Futbol Total’, di berdad cu apesar cu nan tin un sistema bastante conservativo, nan futbol ta un hopi bistoso, na deleite di e aficionadonan.
Den e wega aki parce cu Estrella no lo tin Jean-Pierre Van der Linden, e heroe di e wega topacontra Britannia den e apertura di e Play-Off nan aki, pero, segun fuentenan, Norvianel Naar lo bolbe bek den e cuadro di Santa Cruz, Naar hunto cu Hugo Robert ta e dos goleadornan di Estrella e temporada aki, ta di spera cu Robert tambe lo ta disponibel pa e clasico aki despues di a perde e prome wega pa via di ‘blessure’. E ‘Naranjadanan’ lo mester di nan delanteronan clave pa enfrenta Dakota.
E medio campo dirigi pa Phaedrick Baromeo ta bay ta esencial pa wanta y corta e wega rapido di Dakota, cu lo bay purba di pasa rond di e volantenan di Estrella, pero, Estrella cu un bon defensa lo mester para e atakenan di Dakota riba e halanan, distribui pa Baromeo y compania pa asina yega na e punteronan mane Naar y Robert, explorando buraconan cu Dakota por laga patras ora nan tira dilanti. Estrella tambe toch tin hopi opcion nan cu nan cuadro. Nan por hunga un wega di posesion, teniendo e bala for di Dakota, rota e bala buscando manera pa pasa door di e linea defensivo di e Dakoteronan, pero, mester tene na cuenta si cu Dakota tin e defensa cu a permiti menos gol den e campeonato aki.
Dakota su wega ta a base di velocidad, nan por pasa rond di bo, ataka riba e halanan, penetra na nan antoho, pero, nan tin mester di anota gol tambe, esey tabata nan storia den e wega previo contra Nacional cu nan a perde 0-1, cu mas posesion di bala y chensnan di gol, toch nan a perde.Ta hopi indicativo cu Dakota sa frustra ora cu nan haya hopi chens y no por anota, hasta ora cu nan no ta perdiendo ainda, ta parti di wega, imaginabo ora nan ta atras den e anotacion, esey tabata e caso contra Nacional den e wega previo, Nacional a anota na inicio di segundo tempo, den un momento di lapso mental, despues di biaha Dakota a cuminsa hunga mucho ansha, esey no ta favorece nan pa nada. Den e wega contra Nacional tabatin tambe ehempel nan di briyantes; Ricky Hodge a hunga un partidazo, Sherman Monticeuex y Paul Nickenson tabata solido, ademas di e linea defensivo y e portero Eric Abdul, Nacional tabatin realmente poco yegada, nan wega tabata mas eficiente cu Dakota, nan a gana cu menos, Dakota mas bien a perde e wega, considera esey.
Contra Estrella, Dakota lo mester tin mas pasenshi, Estrella tin un hopi bon defensa cu ta para wardabo, nan por posee e bala, tene e bala for di bo, trahando wega for di patras, hasiendo non pasenan. Dakota por opta pa press halto, hungando ‘man-decking’, nan tin e personal pa hasi esey sin duda, ta un riesgo, pero pakiko no? Algo lo tin cu duna den e wega aki, pero, sigur ta cu e dos ekiponan aki por adapta varios tactica pa contra aresta otro, Estrella un ekipo hopi balansa, conservativo, ya cu nan no ta riesga pornada, pero solido! Dakota cu nan velocidad y un tremendo defensa, ta kiko nan no por hasi cu esey?
Dakota mester di un victoria pa drenta den e bataya pa bay final, Estrella cu un victoria por consolida nan prome luga riba e tabla di Play-Off, y asina kida riba caminda pa clasifica pa final.


text:
Bon biní
Bon biní riba e wèpsait Registrashon pa Enseñansa Básiko Boneiru.
Registrashon pa Enseñansa Básiko Boneiru ta un wèpsait konhunto di tur e skolnan básiko regular ku gobièrnu ta finansiá na Boneiru. Via di e wèpsait akí bo por registrá bo yu pa enseñansa básiko na un manera masha simpel.
Ta nesesario pa registrá muchanan ku ainda no a hasi 4 aña pa enseñansa básiko.
Na ki momentu mester registrá e yu:
Registrashonnan ku tuma lugá promé ku e periodo indiká lo no wòrdu tratá.
Mayornan ku registrá nan yu lat, mester tene na kuenta ku kisas no tin mas kupo na e skolnan di nan preferensia.
Pa registrá bo yu pa enseñansa básiko, uza e formulario di registrashon akí.
Por fabor yena e formulario di registrashon akí mas kompletu ku ta posibel.
Tambe por indiká kua ta e skol di preferensia pa inskribí bo yu na dje. E skolnan tin un kantidat limitá di kupo disponibel, pues nos ta pidi boso pa indiká tambe un di dos i di tres eskoho. No por garantisá ku enbèrdat tin lugá pa bo yu na e skolnan di bo eskoho.
Tin insertidumbre òf bo tin pregunta? Lesa e Preguntanan di mas Frekuente (FAQ).


text:
Author: admin
Feliz dianan di Pasco y un bon aña 2011
Comprondiendo Bida ta desea un y tur feliz dianan di Pasco y un bon aña 2011 yen di salud. Un danki special ta bay na nos lesadornan cu a tuma tempo pa lesa y commentá riba e articulonan. Tambe na nos amigonan cu a ‘like’ nos pagina riba Facebook of cu a ‘follow’ nos riba Twitter. Sin boso sosten nos no lo a yega asina lew.
Nos ta spera di wak boso tur den aña 2011, paso nos tin un paar di sorpresa pa demonstra nos gratitud pa boso sosten.
Comprondiendo Bida 2010: E 10 articulonan mas popular
E articulonan mas popular di 2010 riba www.comprondiendobida.com
- E ta pa mihor di Rosabelle Illes
- Unda spiritualidad ta cuminsa? di Ingrid Werleman
- Nos Custumbernan cu ta bayendo perdi…documenta pensamento ta documenta historia oral di Indra Stamper
- Hopi hende na Aruba no ta drumi bon… Tips pa un soño saludable! un entrevista cu Dr. Jaime Falconi, neurologo y psychiatra
- E cadena di Ingrid Werleman
- Bo tin problema pa lanta mainta tempran di bo cama? Algun tips! di Ingrid Werleman
- Amor y Adiccion… pa touch bo alma resumen di un tayer cu Dimitri Halley, psicologo
- Nunca mas miedo… di Ingrid Werleman
- E poder di bo sub-conciencia…Kico bo tin den bo mente? di Ingrid Werleman
- Amor y Adiccion…E storia di e bichi y e barbulet di Dimitri Halley y Ingrid Werleman
Continue reading “Comprondiendo Bida 2010: E 10 articulonan mas popular”
Comprondiendo Bida online a hasi 1 aña y ta bisa danki di curason
Comprondiendo Bida ta bisa danki di curason. Awe ta net un anja cu nos a duna Comprondiendo Bida un concepto nobo den forma di un website. Danki na tur esnan cu ta lesa nos articulonan, esnan cu a contribui contenido of cu a duna nos sosten den un of otro manera.
Comprondiendo Bida a nace na 1995 como un deseo di Ingrid Werleman y Dimitri Halley pa comparti informacion di nan alma cu e pueblo di Aruba. Mientras tanto bida a cambia y e exigencianan tambe. Pa e motibo aki a amplia Comprondiendo Bida cu topiconan di interes practico di bida, manera spiritualidad, desaroyo di bida, arte, nos planeta y salud. Si bo tin deseo of kier contribui informacion riba temanan di bo interes? Tuma contacto cu nos via email.
Continue reading “Comprondiendo Bida online a hasi 1 aña y ta bisa danki di curason”
Cambio di clima moral: Ken su responsabilidad ta pa stop di susha Aruba?
De bes en cuando ta interesante pa scucha discushonnan den lugarnan publico. Poco dia ey mi tabata tende esaki riba e tema interesante aki: ‘Ken su responsabilidad ta pa stop di susha Aruba? Nos ta ripara cu berdad hendenan ta bira mas conciente di e efecto di e sushi cu nos ta laga atras riba nos isla… tambe riba nos planeta. Y toch ainda tin hopi hende cu ta duda cu si nan hasi un tiki mas nan best, esaki lo no tin mucho efecto riba e situacion den e mundo asina grandi toch, corda riba un Aruba asina chiquito.


text:
Segun Wiliam Shakespeare, “Den bida di hende tin un ola ku si us’é bon e ta kondusí na fortuna. Si no hasi bon uso di dje e bida ta kai den awa plat i ta bira problema. Mester probechá di e koriente sino bo ta pèrdí”. Nuebe aña despues ku Bonaire a bira Entidat Públiko, komo munisipio di Hulanda, e pregunta ta ku si Bonaire ta riba un ola ku ta bai den direkshon di fortuna òf di perdishon. Diputado Elvis Tjin Asjoe ta kere firmamentu ku Bonaire ta riba e ola ku ta kondusí na fortuna. Sigur ta, ku ta bini for di Hulanda olanan ku ta trese kapital pa; enseñansa, salubridat, seguridat, pero Bonaire no ta riba e ola di seguridat sosial. Semper e ola aki ta kaba den awa ketu. Pa hasi algu riba tereno di seguridat sosial mester traha mil rapòrt, hasi inventario, hasi registrashon i analisá pa di tantísimo biaha e problema konosí. Ta bini un konseho di Raad van State i un rapòrt di IBO i mesora ta sali for di Hulanda olanan ku ta krese bira sunami. Ta ola di medida, ola di supervishon, ola ku barku di Piet Hein yen di konsehero, konsùltent, eksperto i supervisor ku ta regresá Hulanda kargá ku tesoro karibense. Tin pensamentu, ku ta bai bira realidat, pa: pone e repartishon di tarea ku a tuma lugá na 2010 na disposishon di Selibon. Eliminá Representante di Reino i duna mas tarea na e institutonan; gezaghèber i sekretario di Entidat Públiko Bonaire. Ministerio di Asuntunan Interno i Relashon di Reino ta bai haña un ròl mas fuerte. E ola brutu aki lo tapa palasio di Kolegio Ehekutivo. Koalishon no ta spièrta pueblo pa e polítika/peliger nobo di Hulanda. Mi ta mustra riba e historia di Hannibal ku a sali for di Carthago, Nort Afrika, krusa Spaña i Fransia bai Italia. Senadornan tabata reuní na Roma pa wak kon ta enfrentá Hannibal. Ta un mucha a grita dilanti di Senado: “Hannibal ante portas”. Hannibal ta pará dilanti Roma ku su ehérsito. Bonaire tin un mucha, Clark Abraham, ku konstantemente ta grita ku Hulanda ta den Kralendijk pero nos “senadornan” ta deliberando kon bagatelisá e mucha aki. Ta yega un dia ku e koalishon MPB/UPB lo eksperensiá loke a pasa ku e boneriano Minguel Pourier. Hasi loke Hulanda pidi pero na final, dal Minguel un bon skòp. Wak e polítika di Merka. Yuda e Kurdonan kombatí ISIS i awor kita man i laga Turkia gòlpia e kurdonan Sekretario di Estado Knops ta papia bon di diputado Tjin Asjoe. Mi ta atvertí diputado pa e dicho “Als de vos de passie preekt boer let op je kippen.” e nifikashon ta: no konfia hende ku ta kuchú di dos banda.
Arthur Sealy


text:
“Si un compania chikito manera di nos ta realisa caba con grandi e problema aki ta bay bira, nos ta spera tin otro companianan ey’fo – apesar cu nos tur sa cu ta dificil – pa duna un tiki mas, ban duna tiki mas y nos tur lo yega hunto na e meta final aki.” – Print Media
Ayera na Club Kibrahacha – cual ta e centro di distribucion di Fundacion pa nos Comunidad – a tene un rueda di prensa pa informa riba un campaña nobo hunto cu Print Media cu yama ‘Conta Cu Mi’.
FPNC ta e banco di cuminda di Aruba anto mirando cu e pandemia di covid no a pasa ainda, e fundacion kier haci un apelacion na un y tur por medio di e campaña aki pa sigui duna e sosten pa asina fundacion por sigui yuda famianan den necesidad cu pakete di cuminda cu tin mester. E proyecto aki a wordo realisa danki na dos studiante di IPA, Juliandrah Rodriguez y Christen Goeloe, cual e meta ta pa 1 aña e proyecto aki sigui core na unda por brinda 200 famia tur luna cu donacion di cuminda.Un di e propetarionan di Print Media, Bryan Marchena, a expresa cu ora nan a wordo acerca door di fundacion pa nos comunidad pa forma parti di esaki y con por yuda, e tabata un si mesora.
“Nos tur a experiencia covid y ta yegando un aña cu e situacion akinan , nos ta compronde cu lo rekeri hopi mas esfuerso di solamente gobierno y fundacionnan pa saca nos for di e situacion aki, e ta rekeri cada un di nos pa contribui pa traha e brug cu lo hiba nos na 2022,” segun sr. Marchena a expresa.
2021 lo ta e aña cu mas nos lo sinti e impactonan segun expertonan ta indica, sigur den sector financiero y empleo di nos hendenan local. E pensamento di Print Media ta cu si nos tur yuda otro nos lo ta den un miho posicion semper. No tin tempo pa puntra mas dicon ami si y ami no ta yuda, djis haci loke abo mes por den contribui y si nos tur pone algo nos por yuda nos prohimo.
“Esunnan cu ta un tiki mas miho ainda, por fabor, ban yuda esnan cu a wordo afecta, e problemanan social ta bay bira un tiki mas grandi. “ E cantidad di peticion pa pakete di cuminda a subi bastante, y ainda nos no a sinti henter e impacto. “Nos tambe ta pasando hopi duro como empresa,” sr. Marchena ta agrega, “pero nos no por sinta un banda cuidando nos interesnan solamente, pasobra nos ta biba den un comunidad, un isla cu yama Aruba, y nos tin suerte compara cu otronan rond mundo pero nos no mester perde tampoco for di bista cu sinta haci nada no ta un opcion mas.”
Print Media a haci un donacion di cinco box pa FPNC pa nan buta na e supermercadonan mas grandi, y 6 chikito pa boticanan, anto si mester mas caha, Print Media lo t’ey pa yuda.


text:
Kiko ta Den Cayente?
Bo fuente pa noticia veridico y neutral.
Den Cayente ta e online platform pa opinion na Aruba. Ela wordo lanta dor di Ariën Rasmijn na 2009 como columna electoral pa Wereldomroep y despues pa Caribisch Netwerk. Na 2013 Den Cayente a bira un columna semanal pa Amigoe.
Den Cayente ta un medio liber, critico pero semper neutral. Nos garantia na nos lesadornan ta cu no tin ningun lazo politico y nos acuerdo cu partnernan comercial semper ta cu nan nunca por tin influencia editorial riba e contenido cu nos ta publica. Nos ta para na banda di berdad, sea cu e por ta popular of no. Den Cayente su focus ta riba innovacion, inclusion, progresividad, libertad di expresion, espacio pa tur punto di bista y mas ainda e principio cu debate habri y sano ta di sumo importancia pa progreso di Aruba. Un pueblo bon informa y critico ta loke nos semper lo para p'e.
Ariën Rasmijn
Ariën Rasmijn (1975) ta periodista y fundador di Den Cayente. Den su 20 aña di experiencia ela traha pa diferente medio y publicacion na ambos Hulanda y Aruba, entre otro Nieuwe Revu, Vice, Caribisch Netwerk y Amigoe.


text:
WILLEMSTAD — Djadumingu dia 27 novèmber próksimo ta momentu un biaha mas pa e di 3 edishon di KLM Curaçao Marathon. Kees Muiswinkel, presidente di fundashon Run in the Sun, organisado di KLM Curacao Marathon a bisa den e latstu rueda di prensa diamars ultimo “Komo organisashon nos ta trata pa e evenemento aki tin akohida nashonal i internashonal. Nos ta masha kontentu ku e aña aki mas ku 2.000 persona, tantu partisipante komo mirado, di 29 pais ta bini nos isla speshial pa e KLM Curacao Marathon.”
Ku e eksperienshi di prome 2 edishon nos ta soru pa tin mehorashon i inovashon pa e kareda benidero. Pa ilustra algun inovashon Kees van Muiswinkel ta menshona:
- Tim di kompania ku ta bai partisipa huntu
- 2.000 persona ku no ta biba na Korsou, partisipante i fanitiko
- Kanshon special pa e evento kanto dor di Shirma Rouse
- Registrashon di tempu aun mas presis na mas luga, in total 3
- Registrashon di tempu riba distanshia di 5 km i na e trail di 10.5 km
- App gratis ku programa di treining individual. Famia i amigu por sigui partisipante via di e ‘Live Track & Trace’
- Sertifikado gratis pa kada partisipante ku bo nomber i distanshia
- Tur partisipante por obtene kontra pago un potret i video di e finish. Tur partisipante ta haña email ku imagen uniko ku por wordu besteld
- Fruta i bebida di AA pa tur partisipante
- Un final asfalá speshial pa por finalisa manera deseá riba beach
- Premio pa e finalista number 1, 2 i 3 pa tur distansia pa hòmber i muhé
- Selebrashon na final, seremonia di premiashon parti mainta i after parti anochi na restaurant Hemming huntu ku Los Compadres
- Diabierne anochi, sine ‘Forrest Gumb’ den aire liber riba di di Lions Dive & Beach Resort na bar Chill
Bo por gana 2 KLM ticket Amsterdam – Korsou
Anto pa korona e evento tur partisipante di Aruba, Bonaire of Korsou por gana 2 ticket ida i buelta pa Amsterdam – Korsou. E tombola ta tuma luga mesora despues di premiashon pa 11.00’or. Pa number di start ta bai den e tombola.
Kiko ta hasi KLM Marathon Uniko
Willem Cordilia, presidente di e Federashon di Atletismo di Korsou i Race director ta aksentua ku e elementonan ku ta hasi e kareda aki uniko ta keda mantene i ta hasi tambe un resumen
Sr. Willem Cordilia Presidente di Curaçaose Atletiek Bond (CAB) i alabes Race Director, tambe kier a asentuá kua tabata e ingredientenan ku a hasi e Marathon aki úniko i mester konserva esaki nan:
- Tur partisipante ta un ganador i ta risibí un medaya i un T-shirt
- E ruta ta AIMS sertifiká i ta riba e kalènder International di Marathon
- Un ruta úniko ku ta rekoré e parti nan históriko di Kòrsou, ku hopi músika
- Tin 6 distansia Marathon – Mitar Marathon – 10 K – 5K i Walk & Run 2 distansia 10.5K i 16.65K
- 2 Kareda simultáneamente: Road Race i Trail
- Diferente orario di salida pero ku ta terminá kasi pareu
- Lokal i International, grandi i chikí, hòmber i muhé, atleta i esnan ku ta rekreá
- Na final bo tempu ta wòrdu registrá i por mira esaki mesora online
- Por mira tur tempu e siguiente dia den Korant Amigoe
- Lo tin sufisiente waterpost i tambe presensia di EHBO.
Partisipashon ta kresiendo:
E interes pa partisipá a krese enormemente, na e momento aki e organisashon tin 1,900 partisipante registrá i ta spera ku esaki lo oumentá e siguiente dianan te un máksimo di entre 2500 pa 3000 partisipante.
Nos ta konta ku partisipashon di 29 pais. Un tersera ta internashonal. Hulanda ta na kabes ku un partisipashon di mas o ménos 55%.
Kees van Muiswinkel ta kontentu ku e desaroyonan aki, komo ku algun aña pasa ora ku e la kuminsá ku e proyekto huntu ku Martin Does tabata un di nan metanan prinsipal pa esaki yuda Turismo tambe krese, i esun mas prinsipal ta pa promové spòrt na Kòrsou.
Hasi spòrt ta kibra barera i esaki bo por nota na final kaminda tur hende ta kontentu saludando otro.
Kees van Muiswinkel i Martin Does ta disfrutá mas ora di inskripshon i e kontakto ku e partisipantenan, nan eksperiensha kon nan ta preparando i train pa e Marathon. E aña aki atrobe tin algun persona speshial ta partisipa manera señora Sloan di Merka ku ta kore su di 298 marathon anto señor Jaap van den Berg ku ta kore un marathon den e di 75 pais. John de Rooij, ganado di marathon 2014 i ganado di mitar marathon di 2015 ta bolbe partisipa. Marlies Kort, ganado di e mitar marathon di 2014 i di 2015 ta kore e biaha aki e marathon kompleto. Tin ku wak ku e record di Tomi Halme di Finlandia di 2015 por wordu kibra. Su tempu tabata 2 ora, 50 minut i 33 sekonde.
Makshimo di 3.000 partisipante
E organisashon a prepará pa maksimal 3000 partisipante, esaki debí ku tin ku tene kuenta ku seguridat i parti logístiko etc. i naturalmente kumpramentu di medaya, T-shirt, awa, fruta, sportdrank.
Ku e último dianan nan a tuma nota di un oumento den inskripshon i e t-shirt ‘dri-fit’ den kolo di bandera di Korsou, kasi a kaba.
Na restorant Piazza karchi nan tambe ta serka di kaba pa e tradishonal Pasta Party ku Chef i tambe strea i marathonloper Pascal Jalhay.
Inskripshon por ainda te ku diahuebs di16.00 pa 19.00’or serka Van den Tweel na Zeelandia
Diarason i diahuebs por inskribi di 16.00 pa 19.00’or na Van den Tweel Supermarket na Zeelandia. Diabierne mainta por inskribi na ofisina di Marathon na Lions Dive & Beach Resort di 7.00 pa 14.00’or. Tambe por inskribí na Amigoe na Scherpenheuvel durante ora di ofisina.
Por inskribí tambe online via www.klmcuracaomarathon.com despues di inskripshon online por paga na Van den Tweel na Zeelandia i na Korant Amigoe.
Tur partisipante ta haña prueba di inskripshon, registrashon di tempu di Mylaps, un t-shirt gratis i un medaya
Djasabra por buska buska number di inskripshon
Tur partisipante por buska nan Bibnr. i T-shirt djasabra for di 8’or di mainta pa 4’or di atardi na Madero Beach Club. Tur partispante por reserva pa e menu eksklusivo pa marathon na Madero Beah Club.
Si pa djasabra no a alkansá e kantidat di partisipante por hasi inskripshon ainda.
Orario di start
Ora di salida 4’or mardugá Marathon, 6’or mainta Mitar Marathon, 6.30 mainta Trail, 7’or mainta 10K Run & Walk, 7.30’or mainta 5K Run & Walk.
Limpiesa di Ruta
E organisadónan lo laga limpia e ruta, manera e evento terminá, pa mas tarda djaluna mainta 8’or tur kos ta den na estado original.
Lugá di parker pa partisipante
Por parker na BLVD te ku 5’or di mainta. Entre 3.55 i 4.10 mardugá no por parker den serkania di salida esei ta debí ku Marathon ta Sali 4’or.
Despues di e ora ariba menshoná por parker riba Koraal Spechtweg i kana entre 5 pa 10 minüt pa yega salida.
Kontribui ku bon obra
Huntu ku ANVR, e organisashon ke kontribui ku e bon trabou ku e opvang Tante Emma ta hasi na Fuik. Na e kongreso di ANVR di diabierne 18 november ultiomo ya kaba a entrega un cheque di 5.000 Euro. Di e manera aki e por sigui ku e bon trabou pa vang op mas ku 120 mucha na Fuik. Partisipante pa duna kontribushon ora di inskribi. Di e manera aki por duna Tante Emma na total 7.500 Euro.
“Awards Ceremony & After party”
Mesora, na finish for di 7’or di mainta por disfrutá den kompania di amigu i konosí nan na Restaurant Chill.
11’or ta kuminsá ku entrega di premio number 1 te ku 3 tur kategoria. Mesora despues di entrega di premio lo tin un tombola kaminda KLM Korsou lo rifa 2 ticket pa Amsterdam pa tur partisipante di Aruba, Bonaire i Korsou.
For di 6’or atardi e Afterparty ta kuminsá tambe na Restaurant Hemmingway ku musika salsero i musika bibu di Los Compadres.
E di 4 edishon di KLM Curacao Marathon lo tuma lugá djadoming 26 di novèmber 2017.
E organisashon ta deseá tur partisipante éksito ku nan preparashon i ta gradisí tur partisipante, spònser, kolaboradó i voluntarionan pa hasi e evento aki posibel.


text: Raysi tabata un dje partisipantenan di e proyekto di Activity-based training for di òktober 2019 te mart 2020. Hasiendo treining ku un treiner sertifiká 2 bia pa siman pa 2 ora largu. Raysi tabata tin difikultad pa huza un pia di dje ku atraves di investigashon via su dòkter a konklui ku Raysi tin MS i ku su funshonamentu di pia tabata bayendo atras. Partisipando den e proyekto di Activity-based training, Raysi a logra tin mas konfiansa den su mes mentalmente i a logra kuminsá kana miho ku su pia.


text:
“Origen di casi tur malesa ta pa motibo di deficiencia di un of otro mineral den e curpa.”
Dr. Linus Pauling, Ganado di premio Nobel
Tin hopi producto nutricional bon riba mercado cu ta sostene bo salud, pero masha poco ta contene mineralnan a base vegetal. Ban analisa un rato dicon e ta asina importante.
1) Dor cu e Tera ya no ta fertiel mas y e sistema di procesa e cuminda ta haci cu ya nos no ta haya e mineralnan mas den nos cuminda compara cu 50 aña pasa.
2) Vitamina ta necesario pa cada actividad biokimico den nos curpa, pero vitamina no por funciona sin e presencia di mineralnan. (Imagina: tur nutriente manera vitamina, proteina, enzym, amino acido, carbohydrato, vet, sucu, azeta, etc etc, tin mester di mineral pa traha.)
3) Tur proceso di e curpa ta depende riba e accion y interaccion di e mineralnan! Hasta secrecionnan hormonal di e glandulanan ta depende di stimulacion di mineral!
4) Mineralnan deriva di mata ta e yabi den suplemento; mas ainda cu vitamina pasobra generalmente casi tur vitamina por wordo sintetisa cu material bibo; pero mineralnan no!
Si acaso esaki no ta suficiente, akinan ta sigui e razon di mas importante:
Tur parti di nos curpa ta funciona synergeticamente (agregando y asistiendo otro den un trabou di ekipo perfecto) Si tin falta di un mineral, e balans di henter e curpa ta wordo kibra. Plus faltando un mineral ta contribui cu un otro nutriente ta bira ineficiente of no por wordo uza.
Tin un gran emphasis riba e importancia di vitamina den e temponan aki, pero hopi hende no ta realisa ki balor e mineralnan tin! Ser sabi y busca bo dosis diario di bo mineralnan vegetal pa asina bo curpa por funciona optimal manera e ta diseña pa funciona. Bo sa cu ora bo duna bo curpa e nutrientenan necesario, e tin e abilidad sorprendente pa cura su mes?!
Djis sigura bo mes cu bo no ta tumando mineralnan y vitaminanan sintetico; nos curpa no por prosesa nan bon.
Pa mas informacion yama Vemma Caribe, tel 583-8588. Puntra nos di e resultadonan asombroso cu nos hendenan ta experiencia ora nan tuma nos suplemento likido, completo y a base vegetal. Bo lo keda contento di a haci’e!


text:
MAYORNAN MESTER TA MAS ATENTO RIBA NAN YU NAN
KRALENDIJK — Segun un suidadano eta konta ku tin un situashon ku ta molestie pa hopi tempu kaba. Ta trata aki di diferente grupo di mucha i hoben nan ku ta kore baiskel anochi den sentro di suidat. Ela splika ku e no ta kontra pa mucha i hobennan kore baiskel, pero nan komportashon den trafiko tin biaha ta trese peliger pa nan mes i otro usuario nan di trafiko. Ela mira ku su mes wowo nan kon mucha nan ta hòp baiskel, pasa mei mei di auto nan pa loko i asta ora hala nan atenshon nan ta kontesta bèk hopi fresku.
Eta un situashon peligroso mirando ku tin biaha asta nan ta kore hòp den direkshon kontrali di trafiko. Ban spera ku primeramente mayornan wak kiko tur nan yiu nan ta hasi i papia ku e yu nan. Segun e suidadano ela sigui splika ku atrobe e no tin nada kontra pa mucha i hobennan kore baiskel pero mester tene kuenta ku e seguridat di nan mes i otro nan i tambe ku no ta bon pa keda te lat riba kaya paso tin biaha despues di 12or di marduga ainda tin mucha i hobennan ta trafiká riba kaminda publiko.


text:
Pasobra segun estudio haci, e vibracion di bida den naturalesa tin un forsa vibratorio di harmonia y paz cu ta influencia e sistema nervioso, fisico y mental di hende positivamente. Tin diferente nivel cu bo por experiencia naturalesa:
Door di mira naturalesa riba un screen di un telefoon, computer, television of imprimi riba un poster of buki.
Cu bo curpa mes, presente observando naturalesa y
Door di traha den hardin di bo cas of cana y haci ehercicio den naturalesa.
Tin evidencia cu na tur tres manera di experencia naturalesa ta crea un conexion via e sentidonan humano cu bo sistema nervioso, mental y spiritual. E efecto ta un sentido di paz y harmonia cu ta produci un energia hopi positivo den bo curpa. Pesey mes awendia “Green exercise” ta birando algo hopi popular. E presencia y experiencia den harmonia cu naturalesa ta produci e kimiconan natural den bo curpa: Endorphin, Dopamin, Oxytocin y Seratonin cualnan ta combati stress y problema di Salud Mental. Bo ta sinti alivia, liber y feliz. Pesey probecha den bo tempo liber di conecta cu naturalesa, bay bo mes y disfruta e harmonia y conexion cu Mama Naturalesa, e ta hopi bon mes pa Salud Mental.


text:
Neurologia ta un disiplina amplio ku ta atendé tur kondishon ku ta afektá e serebro, e tutu di wesu, nèrvionan i tur otro parti di e sístema nèrvioso. Tin hopi defekto i malesa ku por impaktá e partinan aki di e kurpa i e efekto por ta amplio. Pa e motibu ei mayoria bia e kaso ta rekerí un tim hopi spesialisá pa diagnostiká i trata e defekto i/òf malesanan aki. Curaçao Medical Center ta ofresé kuido kompleto pa problemanan neurológiko i ta brinda tratamentu ekstenso pa mucha i adulto ku ta sufri di malesa neurológiko.
Na CMC nos tin un tim di médikonan ku ta spesialisá den tratamentu di kondishonnan neurológiko, i tambe un staf ku ta konsistí di enfermeranan sertifiká, téknikonan i otro personal médiko. Nos neurólogonan, neurosirugano i radiólogonan intervenshonal tambe semper ta na stand-by pa brinda kuido rápido pa pashèntnan ku ta eksperiensiá kondishonnan di emergensia manera por ehèmpel un atake serebral.
Tratamentu i Kondishonnan
- Doló di Lomba i Nèk
- Leshon na Serebro i tutu di wesu
- Tumor na Serebro i tutu di wesu
- Defekto di Soño
- Epilèpsi i atake
- Multiple Sclerosis
- Infekshonnan Neurológiko
- Malesanan Neurmuskular
- Defektonan di Movementu
- Parkinson’s i Defektonan di Movementu
- Atake Serebral i malesanan serebro vakular
- Defektonan Sikiátriko
Programa i Servisionan di Neurologia
- Kuido Médiko i Kirúrgiko
- Kuido kirúrgiko i no-kirúrgiko di wesu di lomba
- Tratamentu Neurovaskular
- Evaluashon i Tratamentu pa Epilèpsi i otro defektonan di atake
- Kuido Neuro Onkológiko
- Kuido di Infekshon
- Kuido Sikiátriko
Spesialista Neurologia
Victoria Jaramillo Ruales - Neurológo
Cariana Prada - Neurológo
Cariana Prada M.D. a graduá for di Universidat di Carabobo (na Venezuela), kaminda e la studia Medisina Interno. Despues e la spesialisá riba tereno di neurologia adulto na Ciudad Hospitalaria Dr. Enrique Tejera (Valencia Venezuela), kaminda e la risibí treinen riba tereno di diagnóstiko, tratamentu i maneho di malesanan di e selebre i sistema nèrvioso. Durante su añanan di praktiká medisina e la risibí su diploma Masters di imunologia neurológiko i medisina pa drumi. Su tereno di interes ta Multiple Sclerosis i otro malesanan demielinisante di e sistema nèrvioso. E gusta traha den tim i e integrashon di neurologia ku otro spesialidat. E ta papia Spañó, Papiamentu i Ingles ku fluidez.
Ellianne Dos Santos Rubio -Siruhano Neurológo
Dr. Ellianne J. Dos Santos Rubio a atkerí su diploma di Neurosirugia na Erasmus Medical Center na Rotterdam na Hulanda. Pa su spesialisashon di mikroneurosirugia e la bai Unifesp/ICNE na São Paulo, Brasil kaminda e la haña guia di prof. F. Chaddad i prof. E. De Oliveira. Tambe e la hasi un spesialisashon di e kolumna vertebral na UNCH, Leiden kaminda e la wòrdu guiá pa prof. W. Peul. Dr. Dos Santos Rubios a kuminsá traha na Sint Elisabeth Hospitaal na 2017 i a transishoná pa CMC na 2019. E ta papia Papiamentu, Hulandes, Ingles, Portugues i Spañó.
E. Dos Santos Rubio, M.D., ta un neurosiruhanov general ku ta spesialisá den tratamentu di tumor di selebre, trauma di selebre i e kolumna vertebral, malesanan kompleho di e kolumna vertebral,malesanan di derivashon (pediatra) i deskompreshon di nèrvio perifériko. E la establesé un kolaborashon ku dos sentro akadémiko di neurosiruhano na Hulanda (Erasmus Medical Center i Universitair Neurochirurgisch Centrum Holland) i asina sòru pa kuido neurokirúrgiko kompleho na Latino Amérika i Karibe. Su enfoke prinsipal ta pa brinda un kalidat ekselente di atenshon i kuido neurokirúrgiko na su pashèntnan. E ta establesé un liña kontinuo di investigashon neurokirúrgiko huntu ku sentronan internashonal prominente, kaminda ta duna kuido neurokirúrgiko den Karibe un ròl mas prominente. E ta kofundador di Umente (un fundashon non-profit) ku ta empoderá abitantenan ku konosementu neurológiko i neurokirúrgiko i ta enfoká riba e prevenshon di malesanan. E ta miembro di vários sosiedatnan profeshonal, manera por ehèmpel e North American Spine Society, Eurospine, European Association of Neurosurgery, Dutch society of Neurosurgery (NVVN) i aktualmente ainda e ta miembro di staf médiko di Erasmus Medical Center.
Stephanus Bakker - Neurológo
Dr. Stephanus Bakker a kaba su estudio medisinal na 1989 na Universidat di Amsterdam. Di 1990 pa 1992 e la traha komo un médiko den entrenamentu na St. Elisabeth Hospitaal (SEHOS) na Kòrsou i di 1992 pa 1994 e la traha na Erasmus MC, ku ta un sentro médiko universitario na Rotterdam. E la kompletá su spesialismo den neurologia na 2000 i a traha riba e tereno aki na Erasmus, Amphia Ziekenhuis Breda – Oosterhout i na Franciscus Gasthuis & Vlietland. Na Franciscus Gasthuis & Vlietland e la fungi komo hefe médiko di 2007 te ora e la muda pa Kòrsou. E la haña su PhD na 2001 na universidat di Erasmus na Rotterdam i ta un miembro di e komishon di neurólogonan na Hulanda for di 2012. E fokùs di Dr. Bakker ta pa malesanan i doló di kabes neurovaskular. Riba tur dos tereno tatin progreso signifikante pa loke ta trata tratamentu den e último añanan. Dr. Bakker ta spera di por kompartí su ekspertisio na un manera humilde ku Curaçao Medical Center.
Riemer de Vries - Neurológo
Dr. Riemer T. de Vries a risibí su diploma na Universidat di Groningen i a spesialisá riba tereno di neurologia na e Universidat Sentro Médiko na Groningen. Den práktika di neurologia general e tin afinidat spesial ku neurofisiologia klínika, malesanan inflamatorio manera por ehèmpel multiple sclerosis, mariamentu i vertigo i malesa neuromuskular.
E ta papia Hulandes, Ingles i Aleman ku fluidez i ta praktikando Papiamentu.


text:
The content originally appeared on: Diario
ORANJESTAD (AAN); Fundacion Movemento ta Bida (FMTB) pa medio di su proyecto Hunto Grandi Grandi Hunto (HGGH) hunto cu SETAR,
a brinda un tayer di 4 siman nan adulto nan mayor. Durante 4 siman 13 adulto mayor a haya e informacion basico di tecnologia digital.
E personanan aki na nan turno lo bay traspasa e informacion ricibi den diferente barionan e.o. den Centro di Bario Brazil, Centro di Bario Dakota, Centro di Bario Playa Pabao, Club Caiquetio, Cas di OPPA y IBiSA (Oranjestad).
Por a constata cu e interes y necesidad ta grandi ainda cerca nos adultonan mayor, mirando e pregunta pa un siguiente oportunidad.
E tayer lo inicia riba diamars 2 dia augustus 2022. Por inscribi via tel 641-9272 orario di oficina. Inscribi na tempo pa bo lugar ta garantisa.


text: KRALENDIJK – Radio Live 99.9 FM a kombersá ku Francisco ‘Bubuchi’ Janga, yu di e konosido Broertje Janga, kende a bai nos dilanti. ‘Bubuchi’ a menshoná ku preparashon tabata kana hopi bon pa e aktividat di dia di Rincon.“2020 tabata e promé aña kaminda selebrashon Dia di Rincon lo tabata organisá riba un dia liber ofisial spesialmente pa e aktividat. Tur kos tabata kana bon i e interes tabata inmenso. Hopi grupo ku ta bin Boneiru for di Kòrsou i Aruba a menshoná pa partisipá. Aparte di gruponan ku ta bin presentá, prensa for di e islanan ariba menshoná a informá ku nan ta bin kubri dia di Rincon 2020. Nan a pèrkurá pa atendé pasashi i lugá di keda. Mirando kuantu aktividat ta bai tin a plania pa kuminsá mas ku un luna delantá ku aktividatnan relashoná ku Dia di Rincon. Entre otro tabatin hopi interes, mas ku 40 partisipante pa e festival ‘Kanto Krioyo 2020’. Tur tabata e motibu ku a pone mas dia disponibel pa organisá tur aktividat relashoná ku selebrashon Dia di Rincon. Debí na e pandemia di ‘corona virus’, ta obligá nos pa kanselá e aktividat. E meta tras di dia di Rincon ta poko mara na e temporada di kosecha, loke ta hasi difísil pa organis’é riba un otro fecha ku no ta den luna di aprel. E selebrashon di Dia di Rincon ta rekerí hopi hende huntu i balia gosa. Apesar ku yega na un solushon pa e vírùs ku tin mundu trastorná, ta tuma poko tempu pa e hendenan haña konfiansa pa uni i bula di un isla pa otro,”Bubuchi a menshoná. El a finalisá bisando: ”Pa tur esnan ku ta selebrá huntu ku nos Dia di Rincon nos ta biba segun boluntat di Dios. Loke Dios proponé nos ta kana kuné. Awor ta un momentu pa sinta ketu i pensa riba esnan ku ta pasa den difikultat. Kisas abo ta pasa e malesa stabil, miéntras otronan ta sufri. Resa na Tata den shelu pa skapa mundu for di e vírùs. Nos ta topa e siguiente bia ku organisá dia di Rincon,” Bubuchi a bisa. Dia di Rincon ta keda 30 di aprel mientras e fecha tambe lo keda un dia ofisial liber ounke e aña aki no tin selebrashon grandi manera kustumbrá.


text:
Oranjestad-Durante un conferencia di prensa diahuebs mainta Minister di Transporte Otmar Oduber a inidica cu el a tuma nota di un serie di mas di 20 pregunta cu Sr, Dangui Oduber a haci na su persona cuestionando e sucesonan cu a tuma lugar na Arubus, pakico lo a sconde of tapa y cu e cos aki ta hole straño.
Netamente e actitudnan aki ta e motibo pakico a prefera pa atende e situacion akinan na un forma serio, pasobra e ta un asunto serio na momento cu ta hack un compania y naturalmente pa por ricibi e fondonan aki bek no ta facil, e mandatario ta bisa.
Minister Oduber a splica cu ta mantene e infomacionnan na e momentonan aki na un forma habri y transparente pa asina aki evita e tipo di speculacionnan infantil haci di parti di Sr. Dangui Oduber di fraccion di MEP.
Na momento un miembro di Parlamento ta papia di hacking, e mester ta sigur di loke e ta papia. Pero den e caso di Sr. Dangui Oduber, el a bisa cu pa bo hack un account bo mester tin password y token. E forma cu e parlamentario di MEP ta critica y ataca, treciendo tipo di argumentonan asina fofo dilanti, ta sumamente infantil, Minister di Transporta ta bisa.
Minister Otmar Oduber a splica tambe riba e proceso cu ta tumando lugar pa trata e caso aki cu ta wordo considera un caso civil na e momentonan aki. Tur keho a wordo entrega na Cuerpo Policial na momento a detecta cu hacking a tuma lugar. Tambe ya caba tabatin contacto cu Interpol pa loke ta trata e aspecto internacional, tabatin contacto cu e banco akinan na Aruba y tabatin contacto cu e banco international pa cual na momento cu a constata cu ta un hacking a tuma lugar for di un IP adres na Canada, cual a wordo constata dor di e banco. Incluso ta e mes banco a yuda pa traduci e carta na chines pa por a manda esaki Hong Kong. Esaki naturalmente a conduci na un keho formal cu a wordo entrega y investigacion ta tumando lugar.
Mirando e forma dirigente cu a haci e trabounan den e caso aki, Arubus a wordo notifica por escrito despues di bishita di director y representante legal na Hong Kong , cu lo ricibi e suma di placa bek . Ta trata aki di un suma di 500 mil Florin cu a wordo gefreeze na Hong Kong riba e peticion di Director di Arubus aki na Aruba. Debi na esaki, un peticon a drenta di Hong Kong, cu mester ta personalmente presente pa por retira e placa aki y pa por entrega un keho oficial, notaria dor di notarionan na Hong Kong.
Un biaha mas e mandatario ta lamenta profundamente e inmadurez di miembronan di Parlamento, pa purba atrobe desacredita unda no tin otro argumento y pa purba ataca y/of critica un mandatario y ta asina involucra hendenan drechi cu no tin nada di haci cu politica.


text:
Opinion Publico: E ta un hecho cu e aparato gubernamental ta costa Pais Aruba mas placa cu e ta produci. Na tur Pais, Hulanda inclui, a cambia e opzet di ambtenaar. CAFT a duna indicasion nan fuerte cu esaki ta e problema principal na Aruba.
Yamando e arkitecto di e privatisasionnan un ladron ta simplemente un acusasion sin base. Anto vooral si no ta pone e argumentasionnan pakico ta considera esaki como acto di ladronicia.
Poniendo un dienst of directie riba afstand di gobierno Y laga nan mes crea nan propio fondo ta e motibo principal pakico un politico ta tuma desishon nan asina. Pasobra, asina so por garantisa I sigura nan existencia sin perhudica pueblo door di usa nan plaka di belasting pero tambe dunando e empleado un chance pa ta mas productivo.
Esaki ta un ladron?
Si nos tuma nota di e significacion di LADRON na ingles: a person who steals another person’s property, especially by stealth and without using force or violence.
Pregunta mester ta unda a horta propiedad di gobierno, cu acto nan sospechoso y secretivo cual netamente ta loke ta haci e acto di hortamento.
TPEF ta un di e mihor ideanan pa pais Aruba, awe por gradici TPEF cu nan por paga asta trabounan di infrastructura.
ANSA su privatisasion a zorg pa por trece dividendo bek pa pais, ora cu prome cu esey e tabata costa pais so.
TPEF ta deriva di ATA y ATA ta literalmente e rescate di nos isla. Un isla cu na 1986 mester a buska manera nan pa yega na nan propio fondo I introduci un pilar di economia stabil.
Imagina si awe ainda esaki no tawata genera placa pa pais, pero juist ta costando, pasobra no a atende cu e debe, cu e dienst non productivo aki den pasado? E ora ey, ta con otro lo nos isla ta?
Toeristenbureau Aruba a exsisti di trabou duro di un comision. Di esaki a crece, pero logicamente e trabounan di e bureau aki a encera mas recurso, mas productividad, mas eficiencia I es mas no ta rol publico mas riba un cierto momento.
Cu esaki no a keda nada otro pa privatisa ATA. ATA ta e prome privatisasion cu a introduci otro ideanan pa cu e personeel, den un sociaal plan completamente renoba, en comparasion cu otro privatisacion nan. Un departamento cu twt core cu debe den miyones 8 aña pasa pa un identidad di autoridad exitoso cu fondonan di reserva.
ATA awe ta e un pilar entre tur e NV nan publico cu tambe ta duna bek dividend back na pais Aruba, en cambio di loke e tabata juist creando debe pa pais Aruba.
Aruparking y Arutram no ta e motibo dicon caya grandi a bay atras, loke si por bisa ta cu e formula cumi a conduci na caya grandi sera, ta ensera mas cu simplemente e hecho cu e caya ta sera. Tin mas aspecto. Aruparking ta un manera eficiente pa organisa parkeo asina Aruba por ricibi fondo di su propio tereno enves di leen e uit pornada cu asta juist e consecuencia nan negativo pa e negoshi nan, manera cliente nan cu no por encontra un lugar pa parkeo y lo dicidi di bai otro shops. E formula pa drecha caya grandi back no ta sinta na solamente parkeo.
Serlimar, cu a ser hereda as is, a bai riba su mes, y a ser hereda, cu trahador nan den estado di ambtenaar, es mas ningun politico a durf cobra e afvalstofheffing ni tampoco durf cobra e prijs cu ta poni den e ley di Serlimar, ningun politico a durf laga Serlimar opera berdaderamente riba su mes manera e mester tawata. Na final ora cu parkietenbos su landfill a bira un calamidad pa e pais, a kore pusha un tarifa sin mas, sin organisa otro solushon nan.
Aruba ta cla pa separa nan sushi? Nos no por ni bai dump benta sushi ta prefera benta den mondi. Aruba ta cla pa baha nan consumo di plastic? Ta prefera keda cumpra boter di awa enbes di reuza y yena. Ehempel nan di pakico no por introduce esaki ainda, pasobra Aruba ainda no ta cla pa ta disciplina suficiente. Pa kita e trabow aki di e cuidadano, y duna Serlimar e berdadero chance pa opera manera nan mester ta, cu tarea nan cu ta sin mas keda publico, y acomodando otro compania nan, ta introduci juist cambio nan den ley pa asina porfin trese un solushon riba termino largo.
Dus no, e no ta e ladron. E ta e unico politico cu ta e berdadero arkitecto di privatisa, pone eficiencia y productividad den sectornan cu tin cu sirbi pais aruba.
Ta tuma un mente educa, menos infantil pa comprende esaki. RAIZ, mi a verwacht mas di boso.


text:
WILLEMSTAD- Personanan infektá ku Covid-19 òf posiblemente eksponé na e vírùs no por tuma e bakuna te ora ku nan rekuperá òf sali for di e periodo di karentena. Motibu pa esaki ta ku e vírùs di Covid-19 tin un periodo medio di inkubashon di 4 pa 5 dia i e bakuna no por duna sufisiente protekshon efektivo den un periodo kòrtiku asina.
E argumento pa no bakuná esnan infektá ku Covid-19 ta debí na ekspertonan ku no ta tuma riesgo di infektá ningun hende salú na e sitio di bakunashon sin tin mester. Durante e Konferensia di Prensa ayera, Dr. Jerry Semper miembro di asosiashon di dòkternan di kas a duna di konosé ku síntomanan di Covid-19 i efektonan sekundario di e bakuna ta hopi similar. Debí ku médikonan no por distinguí entre e vírùs òf efekto di bakuna, médikonan di CMC por sigurá mihó asistensia si tene personanan afektá i esnan ku a keda bakuná separá pa monitor.
Personanan infektá ku e vírùs di Covid-19 ta obligá pa keda den isolashon i praktiká reglanan di higiena pa salubridat di esnan ku no infektá. Ekspertonan lokal i internashonal ta di opinion ku un sita pa bakuná no ta un motibu bálido pa kibra ku reglanan di isolashon. Dátonan di investigashon sientífiko ta indiká ku e bakunanan aktualmente outorisá por wòrdu duná sin ningun problema na personanan ku den pasado a keda infektá ku Covid-19. Tambe dòkter Semper a duná di konosé ku esnan ku a keda infektá den e último 6 lunanan, lo risibí solamente 1 dósis di e bakuna. Debí ku nan sistema imunológiko ya a kuminsá forma antikuerpo kontra di Covid-19 nan no mester di tuma e di dos shòt.
No tin sufisiente dato riba e efektonan di bakuna riba personanan ku ta infektá ku e vírùs. E pensamentu ta si, ku bakunashon miéntras infektá ku Covid-19 probablemente lo no stimulá un respuesta imunológiko kontra e infekshon aktual.
Bakunashon di esnan ku aktualmente ta infektá ku e vírùs di Covid-19 mester wòrdu posponé te ora e persona rekuperá por kompletu i por sali for di isolashon. Durante e Konferensia di Prensa, Dr. Jerry Semper a duna di konosé ku 4 siman despues di un PCR test positivo por traha un sita nobo pa bakuná si no tin ningun síntoma. Esnan ku despues di 4 siman ainda tin síntoma mester warda te ora tin 3 dia konsekutivo sin síntoma promé ku traha sita pa bakuna. Esaki ta konta pa esnan infektá ku Covid-19 promé ku a risibi e promé dósis di bakuna i tambe pa esnan infektá ku e vírùs entre e promé i di dos dósis di bakuna. Personanan ku tabata den kontakto ku un hende infektá pa Covid-19 mester tene un periodo di karentena di 14 dia, dor ku nan ta kontagiá of posiblemente kontagiá. Na momentu ku e periodo di karentena pasa i e persona no a keda infektá pa e vírùs, e por registrá (di nobo) pa tumá e bakuna.
Por último e bakuna no ta funshoná komo un método di prevenshon despues ku un persona keda eksponé na e vírùs. Motibu pa esaki ta ku e vírùs di Covid-19 tin un periodo medio di inkubashon di 4 pa 5 dia. E bakuna no por duna sufisiente protekshon efektivo den un periodo kòrtiku asina.


text:
Uncategorized
Beisbòl lokal: Santa Rosa a duna Marchena Braves sapatu blanku
WILLEMSTAD (C) – E ekipo di Santa Rosa a blankea e ekipo di Marchena Braves ku skor di 10-0 djasabra anochi.
E partido mes pa loke ta trata e dos promé entradanan tabata bon.
Pichernan ta dominá e batidónan.
Pero tur kos a kambia ora ku den di tres entrada Santa Rosa skor 3 kareda.
Despues te den di 7 Santa Rosa ta sigi nota mas kareda p’asina nan hasi e wega 10-0.
E Picher di Santa Rosa Jordan Lucas ta tin un anochi mas trankil.
Ela sa di sali for di su entradanan.
Den e partido di ayera e ekipo di Santa Rosa ta bolbe gana pero e bia aki si Marchena Braves a duna mas resistensia i e wega a terminá 9-7 pa Santa Rosa.
Uncategorized
El a dal doblete base yen: Andujar ku 3 RBI pa Piratas…
E pelotero dominikano Miguel Andujar a kuminsá ku su bate kayente den e tim di Piratas.
E la bisa tambe ku e ta sinti sumes hopi kontentu den e tim di Piratas.
Miguel Andujar ayera a bati un doblete ku base yena pa empuhá 3 kareda i yuda e tim di Piratas gana di Reds di Cincinnati ku skor di 4-1.
Ela fungi komo batido designa.
Uncategorized
Nan no ke sa kiko Colombia ta opiná: 5 di 6 tim no ke presensia di Libis…
Deporte 5 Star a kombersá awe mainta ku un dirigente di un tim di sòftbòl femenino di doble A, i e la bisa nos ku e la tuma nota ku tin sirkulashon di karta ku a bini for di Colombia relashoná ku e sòftbolista Libis Hurtado.
E dirigente a deklará na 5 Star ku klupnan no tin interes kiko nan ta bisa i pretendé na Colombia. Paso despues di a tuma nota loke ku e sòftbolista Colombiano pitcher a hasi despues di wega di final Colombia nan no ta deseá di mira Libis por lo pronto den nos kampeonato.
Esei nos klupnan ta para pe.
Di 6 Tim di doble A, 5 a pone bon kla, ku pa nan e lansado di Colombia no ta wèlkòm pa hunga huntu nan.
Uncategorized
Muhé tailandes kondena na morto pa venená su yunan
BANGKOK – Den fin di siman ku a pasa wes di korte di hustisia na Tailandia a kondena un muhé Tailandes na kastigu di morto debí ku a hañe kulpabel di a asesiná su kuater yunan
E muhé tailandes identifiká komo Natthiwan Pattanis tabata un adikto na droga i a pensa pa yega na sèn pa eksponé su yunan riba Facebook.
Natthiwan Pattanis a pensa ku elo bai hasi manera su yunan ta malu pa asina pidi donashon pa e haña plaka pa atendé ku su adikshon di droga.
Den e kaso aki Natthiwan Pattanis a duna dos di su yunan venenu bebe pa asina demostrá kon malu nan ta.
Entodo kaso Natthiwan Pattanis a kometé e barbaridat pa duna dos di su yunan venenu bebe ku konsekuensia ku nan a bin fayesé. Wes ku a atendé ku e kaso aki a indika ku lokual Natthiwan Pattanis a hasi ta pone ku no por bai otro sino kondené na kastigu di morto.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”


text:
WILLEMSTAD — Manera ya ta konosí nos selekshon nashonal a klasifiká pa e segundo buèlta di Scotiabank Caribbean Cup i preparashonnan a kuminsá pa loke ta trata e 2 kompromisonan di nos selekshon nashonal.
Nos promé partido lo ta kontra Guyana Inglés djárason, promé di yüni miéntras djamars shete di yüni nos lo enfrentá U.S. Virgin Islands. Ámbos partido lo tuma lugá aki na Kòrsou den Stadion Ergilio Hato (SDK) pa 8or di anochi. Banda di e dos partidonan aki tin informashonnan ku dia kuater di yüni lo tin un partido amistoso tambe. Federashon Futbòl Kòrsou no a konfirmá esaki ainda, pero hendenan yega na e federashon ta indikando ku ta konsiderando un partido amistoso.
Nos selekshon nashonal a yega Kòrsou ayera atardi ku buelo di KLM i ya a kuminsá ku nan trainingnan i preparashonnan pa loke ta trata e dos kompromisonan di djárason i djamars próksimo.
E selekshon di Guyana tambe ta na Kòrsou i nan tambe a kuminsá entrená pa nan kompromiso di djamars próksimo.
E hungadónan di nos selekshon nashonal ta lo siguiente:
- Eloy Room
- Dustley Mulder
- Shanon ‘Cheese’ Carmelia
- Elson ‘Sontje’ Hooi
- Leandro Bacuna
- Jarchinio Antonia
- Gino van Kessel
- Michaël Maria
- Rhu-Endly ‘Cuco’ Martina
- Jeremy de Nooijer
- Gianluca Maria
- Rangelo Janga
- Gevaro Nepomuceno
- Irvingly van Eijma
- Darryl Lachman
- Jason Wall
- Germaine ‘Kemy’ Agustien
- Felitciano Zschusschen
- Gillian Justiana
- Derwin Martina
- Ayrton Statie
- Jarzinho Pieter
- Rowendy Sumter
Karchinan pa e 2 partidonan aki ya ta na benta i ta optenibel na FFK bou di ora di ofisina, Botika Mampuritu, Beep Beep, 4th of July Snèk na Barber, pòmp di gasolin Santa Maria i na tur filial di C-Post N.V.
E preisnan pa e diferente paketenan (di ámbos partido) pa sekshonnan ta lo siguiente:
- VIP ta kosta Fl.300,- (inkluso konsumo);
- Bou di tribuna kubrí ta Fl.75,-
- Bou di tribuna kubrí parti Festival Center ta Fl.50,-
- Tribuna no kubrí ta Fl.30,-
- Den e sekshon di tribuna no kubrí mucha te ku 12 aña i 60+ ta paga Fl.20,-
Tene na kuenta ku e preisnan aki ta bálido pa ámbos partido, pues bo ta kumpra un pakete di karchi pa tur e 2 partidonan aki!
Ainda tin mas suèter di nos selekshon nashonal ku shal optenibel na FFK bou di ora di ofisina na balor di 35 ku 25 florin. Pasa buska di bo pa asina bo bin sostené i apoyá nos hungadónan.
Reservá djárason dia promé di yüni i djamars shete di yüni pa bo ta den stadion Ergilio Hato komo e number 12 sosteniendo nos selekshon nashonal. Nos ta konta ku bo!


text:
KRALENDIJK – E dianan aki ku bientu ta suplando duru, kombiná ku un sekura inmenso. Un suidadano a papia tokante e molèster di stof riba e isla di Boneiru.
”Den transkurso di añanan ta diferente bario ku a keda kreá na Boneiru debí ku habitantenan a traha nan kas na diferente sitio. Hopi parti riba e isla, kaminda ántes tabata mondi, ku tempu a keda poblá i awor un bario. Por ehèmpel Tera Kòrá sùit, Bèlnèm sùit i nort, ‘Punt Vierkant’ , Nawati kompletu, Hato pariba, Rinkon Ser’i Suit, Tanki Matrimonio, Amboina patras i pabou, nèt pa nort di skol Rayo di Solo, Playa Pabou i mas.
Tur kas ta kumpli kabalmente tur aña ku e diferente impuestonan ku nan mester paga tantu di tereno i ‘vastgoed’ entre otro. Tur kas tin mínimo 1 outo loke tur aña ta paga impuesto p’e. Ku konstrukshon di kada kas, ekonomia di Boneiru a haña un ‘boost’ debí na kumpramentu di material entre otro. Komersiante i empresarionan di kontratista, ‘hardware stores’, negoshinan di santu i blòki, tur ta paga nan impuesto di ganashi na gobièrnu. Asina por sigui menshoná hopi kos ku durante añanan a yuda e kaha di gobièrnu.
Dikon e bario nan i nan habitante no por biba di forma digno nèchi ku kamindanan di asfalt i asera pa evitá e andanada di tera i stòf ku ta hasi hende malu i ta susha e kasnan inmensamente. Mayoria parti di aña ta seku ku bientu. E bientu so ya ta lanta hopi stòf inmensamente rònt Boneiru. No papia di e momentu ku vehíkulonan ta kore riba e kaminda di tera. Ta laman di tera i stòf ta yena e kasnan. Hende ku nunka a sufri di alergia ta bira pashènt di alergia. Hendenan ta laba outo na kas, promé ku nan ke subi kaminda di asfalt ya e vehíkulo ta tur na stòf kaba. Ora awa yobé, ta un lodo fis pa outo kore i hende kana aden. Asaltando e área den bario nan i poniendo asera ta hasi e bario bunita i agradabel pa biba. Banda di ku kayanan ya eksistente di asfalt ta tur kibrá e bario nan menshoná tin hopi nesesidat pa asfalt i hasí bario nan desente pa biba. Muchanan por kore baiskel huntu i hunga den bario sin mester susha kurpa tur na tera. Mi ta puntra mi mes si gobièrnu no ta pensa pa pidi Hulanda yuda pa manda 1 òf 2 kompania di ‘wegenbouw’ for di Hulanda, a lo ménos pa un temporada, kisas 2 aña pa asistí esun di Boneiru ya asina por drecha i traha mas tantu kaminda posibel. Ta kue den bario nan i e kayanan ku pa años ta sklama pa renobashon na mes momentu.
Momentu ku tur bario ku ta di tera ta asfaltá, e tera i stòf ta baha drástikamente. Laga e pueblo mira trabou. Laga e pueblo mira asfalt kore di bèrdat. Hasi Boneiru i su barionan bunita. Duna nos un smak pa bai urna aki 3 aña bai vota,” e suidadano a menshoná.


text:
LIVE MENTIONING & DEMO ON LIVE PROGRAMS TELECURACAO
f 299.00
Nos por hasi menshon di bo kampaña, produkto, servisio, evento of oferta special LIVE den nos programanan na TeleCuraçao.
Skibi bo partisipashon den e sekshon di notes i nos lo pas’é pabo den un of mas di e siguiente programanan: Mòru Bon Dia, Dun’é un chèns of Trai Mèrdia.
Pa bo partisipashon ta efektivo korda tene kuenta ku e siguiente puntonan ora bo ta skibi:
- Kiko e kampaña of oferta ta?
- Fecha, luga, orario.
- Contactos: Adres, website, facebook page, telefon, whatsapp….
- Preis
Korda indiká kuantu “Live Mentioning” bo ke i ki dia bo ke pa nos kuminsá pasa e partisipashon.
Den notes por duna un indikashon tambe den kua programa bo ke pa nos pasa bo partisipashon (Mòru Bon Dia, Dun’é un chèns of Trai Mèrdia)


text:
WILLEMSTAD — Den Breve Deporte Awe bo ta risibí tur e último notisia i rumornan di peloteronan profeshonal di Kòrsou.
- Shairon Martis a sufri su di 6 derota di temporada ayera huntu ku e ekipo di Lincoln Saltdogs.
- Den mesun rosea, e ekipo di Lincoln Saltdogs a akitva Curt Smith for di lista di hungadó inkapasitá. Último biaha ku Curt a mira akshon tabata 17 di yüli. Segun informashon Curt tabata tin un leshon na su hamstring.
- Juremi Profar mester a bandoná e partido di ayera di High Desert Mavericks despues ku ela leshoná su rudia den un choke ku Michael Deleon.
- E organisashon di San Francisco Giants a subi John Polonius pa Dòbel A huntu ku e ekipo di Richmond Flying Squirrels.
- Houston Astros a laga picher Jacques Sambo den libertat. E pelotero tabata ku e ekipo di DSL Astros na Republika Dominikana. E temporada aki Jacques a logra un rèkert di 1-0 ku un efektividat di 12.00 den 8 partido.


text:
Nos ta biba den un periodo unda media ta determina pa gran parti kico nos ta pensa y sinti.
No ta pornada ta bisa cu Media ta e di cuater poder den un pais.
Si nos mester kere Facebook como e media cu tin un di e podernan mas grandi di mundo, nos tin cu kere cu majoria hende cu ta pone mensajenan ta biba den un mundo paradisico.
Toch cada un di e personanan aki probablemente tin nan preocupacion, dolor, problema y retonan den bida.
Pero nos no ta pone esey, pasobra nos no kier pa otro sa. Of nos no ta haja cu esey ta pas. Of nos no sa con pa bis’e.
Pesey awe mi kier bay bek na un buki chikito cu mi a cumpra pa mi nietonan “e Prins Chikito’.
Un buki jena cu sabiduria simpel pa chikito y grandi.
E prins ta bisa “Solamente cu bo curason bo por mira bon. E esencial ta invisible pa e wowonan.”
Les’e y pensa un rato pa bo mes “kico e ta bisa mi”? Awor usa bo curason pa mira y scucha y dicidi. Con abo kier pa bo bida ta e fin di siman aki? Kico ta e cosnan di balor pa bo, bo famia, bo pais y bo mundo? Den kico bo por hasi un diferencia? Y mas importante, no kere tur loke bo ta lesa, scucha y wak den media. Usa bo inteligencia Divino cu nos cada un ta pose’e.
Y awo Tribi y Actua! Bon fruta ta bin solamente si nos ta cuida y stima e mata.
Pasa felis fin di siman.
Ingrid Werleman, pa www.comprondiendobida.com


text:
Cu su tapaboca di ‘Scouting Aruba’ bisti...ORANJESTAD (AAN); Na numeroso ocasion ora cu e ingeniero di NASA, esta Dr. Edward Cheung ta di bishita na Aruba,
e sa haci bishita regular na diferente scol y organizacion, pa asina duna informacion amplio riba diferente tereno, pa asina trata na crea interes den ciencia cerca alumnonan di Aruba.
Un di esnan cu el a bishita poco tempo pasa tabata Grupo Scout Ora Ubao, unda nan a regal’e un bunita tapaboca cu e emblema di Scouting Aruba riba dje.
E siman aki, Dr. Cheung ta na estado di Arizona, unda e ta na e fabrica di Satelite. E biaha aki, Dr. Cheung a keda encarga pa representa NASA na e lugar aki, pa supervisa e construccion di e aparato.
Ta trata aki di construccion di e satelite JPSS-2, cu ta un Satelite pa Observa Tempo, pues un ‘Weather Satellite’. E lo no ta djis pa un region specifico, sino pa vigila weather di mundo completo.
Dr. Cheung ta splica cu tempo y clima ta cambiando y ta afectando tur hende, specialmente un isla chikito di Aruba.
Y ora cu e ta na e fabrica na Arizona, por mira riba e potret aki cu Dr. Cheung ta usando e tapaboca di Scouting Aruba, como un sorto di homenahe na tur esnan den mundo di scouting na Aruba.
Scouting ta un organizacion cu ta traha cu lidernan boluntario, y awe ta orguyoso pa mira nan emblema den un lugar importante y steril pa construccion di un Satelite cu ta bay yuda cientificonan observa mas di cerca e cambio climatico cu ta andando.